Sonja Mikkelsen (S), 1999-11-30:
Jeg vil gerne takke for den generelt positive modtagelse af det her lovforslag, som jo baserer sig på et udvalgsarbejde, hvor parterne har været inddraget, og som derfor også har forsøgt at tilgodese alle de hensyn, der også skal tages med sådan et lovforslag.
Jeg kan også forstå på de fleste ordførere her, at det er man sådan set helt indstillet på, så det vil jeg gerne kvittere for.
Jeg tror, det tyder på, at vi kan få en lov igennem, som også branchen synes den kan bruge til noget.
Det er jo vigtigt; det er jo det, det hele drejer sig om.
Til et par af de spørgsmål, som er rejst af ordførerne, vil jeg gerne lige komme med et par kommentarer, for det første spørgsmålet om, hvorfor firmakørsel ikke er med:
Det hænger jo sammen med et forsøg på at bruge de samme regler, som gælder på internationalt plan, på europæisk plan, hvor det er sådan, at en rådsforordning om adgang til markedet for godstransport i Fællesskabet bestemmer, at hvor kørsel sker fra eller til en medlemsstats område eller igennem en eller flere medlemsstaters område, ja, så må den alene foretages med virksomhedens eget personale, og det er sådan set det, der er grundlaget for, at forslaget ser ud, som det gør.
Men det er klart, at vi kan drøfte det spørgsmål nærmere.
Jeg er også helt indstillet på at drøfte det nærmere i udvalget, så vi kan se, om vi også her kan nå frem til en fælles holdning.
Men udgangspunktet i forslaget har jo så været de europæiske regler på det her område.
Det andet, jeg gerne vil kommentere, er spørgsmålet om ligestilling med andre vikarbureauer:
Jeg tror, det er vigtigt, at man er opmærksom på, at det lovforslag her, som drejer sig om muligheden for at bruge vikarer inden for bus- og godskørselsområdet, jo skal betyde, at vi kan bruge vikarer inden for et område, der er baseret på et tilladelsessystem.
Og det er jo netop for at spille op til dette tilladelsessystem og fortsat sikre, at der er ordnede forhold inden for de to brancher, vi lægger op til et tilladelsessystem.
Det har branchen jo også selv både på lønmodtagerside og på arbejdsgiverside sagt at den sådan set godt kan leve med som en løsning på det her område.
Til hr. Ole Sohns spørgsmål om placering af det objektive arbejdsgiveransvar kan jeg sige, at det er noget af det, der har været behandlet i det udvalgsarbejde, der ligger foran, og jeg uddyber naturligvis gerne den løsning, der er fundet på det område.
Til hr. Arne Melchior vil jeg sige, at det er helt i orden, hvis det først bliver færdigt i januar; det har jeg
sådan set ikke nogen indvendinger imod, og jeg synes ikke, der er nogen grund til at haste den her sag igennem.
Men som jeg også kan forstå, er der en positiv fælles interesse for at få loven gjort færdig, og det vil jeg gerne takke for. Med hensyn til det spørgsmål, som hr. Thorkild Fransgaard fra Frihed 2000 nævnte: at han ikke rigtig kan se sammenhængen med, at man både skal drive busvognmandskørsel og så vikartjeneste, så er det en misforståelse.
Det bliver sådan, at man kan vælge alene at drive vikarvirksomhed, men man skal altså stadig væk have en tilladelse, sådan at man kan få frataget sin tilladelse, hvis man ikke spiller efter reglerne, på samme måde som man kender det fra de egentlige vognmænd, der driver vognmandsvirksomhed.